Man dood op kleinhoewe aangetrefArgieffoto: SAPD, Facebook ŉ Saak van moord word ondersoek nadat ŉ 71-jarige man Saterdagoggend dood in sy huis op ŉ kleinhoewe naby Hibberdene in KwaZulu-Natal aangetref is. Lt.kol. Thulani Zwane, woordvoerder van die polisie, sê bure het op die man se liggaam afgekom en omstreeks 09:00 die polisie ontbied. Volgens Zwane word vermoed dat die man verwurg is. “Die deur van die huis was oopgebreek en dit is hoe die verdagtes toegang tot die huis verkry het. ŉ Windbuks en ander goedere is uit die huis geroof voordat die verdagtes op die vlug geslaan het,” het hy gesê. Die man het vermoedelik alleen in die huis gewoon. Volgens Zwane het hy die huis gehuur. Dit is nie tans bekend hoeveel aanvallers by die voorval betrokke was nie. Niemand is nog in hegtenis geneem nie. Sake van moord en huisroof word ondersoek.